BBL พอร์ตหุ้น 4 หมื่นล้าน
ร่ำลือกันหนาหูว่าธนาคารกรุงเทพ จำกัด (มหาชน) หรือ BBL จำเป็นต้องขายหุ้นในพอร์ตลงทุนที่มีอยู่ออกมา เพื่อนำเงินไปใช้ซื้อหุ้น PT Bank Permata ประเทศอินโดนีเซีย มูลค่ากว่า 90,000 ล้านบาท เพื่อเข้าถือหุ้นเบ็ดเสร็จ 100% ที่คาดหวังโอกาสในขยายธุรกิจไปสู่ประเทศที่เติบโตอย่างรวดเร็ว.!
19 ธ.ค. 2562

สำนักข่าวรัชดา
ร่ำลือกันหนาหูว่าธนาคารกรุงเทพ จำกัด (มหาชน) หรือ BBL จำเป็นต้องขายหุ้นในพอร์ตลงทุนที่มีอยู่ออกมา เพื่อนำเงินไปใช้ซื้อหุ้น PT Bank Permata ประเทศอินโดนีเซีย มูลค่ากว่า 90,000 ล้านบาท เพื่อเข้าถือหุ้นเบ็ดเสร็จ 100% ที่คาดหวังโอกาสในขยายธุรกิจไปสู่ประเทศที่เติบโตอย่างรวดเร็ว.!
เสียงร่ำลือที่ว่า มันมีน้ำหนักขึ้นมาทันที เมื่อปรากฏว่า BBL ทำรายการขายบิ๊กล็อตหุ้นบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ทั้งหมด 600 ล้านหุ้น ราคาหุ้นละ 12.40 บาท คิดเป็นมูลค่า 7,440 ล้านบาท
ว่ากันว่าบิ๊กล็อตครั้งนี้  BBL ได้กำไรกว่า 4,400 ล้านบาท จากต้นทุนได้มาเฉลี่ย 5 บาท..!?
แต่ทว่าเรื่องยังไม่จบแค่นี้..เพราะไปสำรวจดูพอร์ตการลงทุนในหุ้นของ BBL เบื้องต้นพบว่ามีไม่ต่ำกว่า 16 ตัว มูลค่ารวมกว่า 41,000 ล้านบาท
คำถามมันจึงอยู่ที่ว่า BBL มีคิวขายหุ้นตัวไหนในพอร์ตอีกหรือไม่..!?
โดยเฉพาะหุ้นที่มีมูลค่าสูง..ไม่ว่าจะเป็นบริษัท อินโดรามา เวนเจอร์ จำกัด (มหาชน) หรือ IVL มูลค่า 9,600 ล้านบาท, บริษัท วีจีไอ จำกัด (มหาชน) หรือ VGI มูลค่า 6,900 ล้านบาท, บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM มูลค่า 3,400 ล้านบาท, บริษัท กรุงเทพประกันชีวิต จำกัด (มหาชน) หรือ BLA มูลค่า 2,600 ล้านบาท
อีกหุ้นที่ร่ำลือกันหนักมา..คือหุ้นบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF มูลค่า 7,500 ล้านบาท เป็นตัวแรกที่ถูกจุดพลุข่าวลือกันว่า BBL จะทำรายการขายบิ๊กล็อตออกมา..แต่มาถึงวันนี้ไม่เห็นมีรายการดังกล่าวเกิดขึ้นแต่อย่างใด..หรือว่า BBL เก็บไว้กินยาว.!
จุดที่น่าสนใจคือ BBL ขายหุ้น BTS หรืออาจเป็นหุ้นตัวอื่น เพื่อไปซื้อหุ้น PT Bank Permata จริงหรือไม่.!?
หากสมมุติฐานที่ว่าเป็นจริง..นั่นเท่ากับว่า BBL จะมีต้นทุนทางการเงินที่ต่ำลง (เพราะใช้เงินกู้น้อยลง) แต่ต้องแลกกับเงินลงทุนในหุ้นที่หายไปด้วย..
ทว่าหากการขายหุ้น BTS ไม่ใช่ขายเงินลงทุน เพื่อนำเงินไปซื้อหุ้นแบงก์ดังกล่าว..แล้ว BBL จะขายเพื่อเหตุอันใด.!? หรือเป็นการขายเงินลงทุนเพื่อรองรับกับกฎเกณฑ์ มาตรฐานบัญชี TFRS 9 หรือไม่..!?
แต่ไม่ว่าด้วยเหตุผลอะไร..บิ๊กล็อต BTS น่าจะเพียงจุดเริ่มต้น..ส่วนคิวต่อไปจะเป็นตัวไหนต้องติดตามกันต่อไป
ที่แน่ ๆ เสียวแทน IVL จริง ๆ..!!!
…อิ อิ อิ…